Ιερά Μητρόπολις Μπραζαβίλ και Γκαμπόν

Η Ιερά Μητρόπολις Μπραζαβίλ και Γκαμπόν, είναι μια τις επαρχίες του Πατριαρχείου Αλεξάνδρειας.

Η Μητρόπολη έχει ιδρυθεί το 1908 και σήμερα περιλαμβάνει τη Δημοκρατία του Κονγκό και τη Γκαμπόν, με έδρα της Μητροπόλεως το Πουέντ-Νουάρ του Κονγκό.

Σημερινός μητροπολίτης είναι ο Θεόδωρος (Δριδάκης).

 Ιστορικά στοιχεία 
Η Ορθοδοξία άρχισε να διαδίδεται στη Μπραζαβίλ το 1983, χάρη στον Φλοριμπέρ Τσιζίμπου, ο οποίος καταγόταν από το Λουμπουμπάσι της Λαϊκής Δημοκρατίας του Κονγκό. Ο ίδιος υπήρξε ο πρώτος Ορθόδοξος κήρυκας στην περιοχή και αργότερα έγινε και ο πρώτος ιερέας της τοπικής εκκλησίας. Το 1985, ο Μητροπολίτης Άκκρας Ειρηναίος πραγματοποίησε την πρώτη του αποστολική επίσκεψη στη Μπραζαβίλ και βάπτισε 65 νέους πιστούς. Τρία χρόνια αργότερα, το 1988, χειροτόνησε σε ιερέα τον Τσιζίμπου.

Το 1991, η Ορθόδοξη Κοινότητα του Κονγκό έλαβε επίσημη αναγνώριση από το κράτος. Το 1994, ο τότε Μητροπολίτης Καμερούν Πέτρος αναδιοργάνωσε τη λειτουργία της τοπικής εκκλησίας και χειροτόνησε τους πρώτους Κονγκολέζους ιερείς, τον π. Μπερνάρ Ντιαφουκά και τον π. Μάξιμο. 

Το 1995, ο Πατριάρχης Αλεξανδρείας Παρθένιος υπήγαγε την Εκκλησία του Κονγκό στην πνευματική εποπτεία της Ιεράς Μητροπόλεως Κεντρικής Αφρικής. Ο τότε Μητροπολίτης Τιμόθεος φρόντισε για την περαιτέρω ανάπτυξή της.

Από το 2003 και εξής, ο τότε Μητροπολίτης Κεντρικής Αφρικής Ιγνάτιος, εργάστηκε εντατικά για την οργάνωση και την πρόοδο της Εκκλησίας στο Κονγκό. Μαζί με τον π. Θεολόγο Χρυσανθακόπουλο, προερχόμενο από το Άγιο Όρος, ίδρυσαν νέες ενορίες, έκτισαν ναούς, χειροτόνησαν νέους ιερείς και δημιούργησαν ορθόδοξα σχολεία, ορφανοτροφείο και ραδιοφωνικό σταθμό. Το 2004, ο π. Θεολόγος, ορίστηκε Πατριαρχικός Επίτροπος Μπραζαβίλ και Γκαμπόν. Το 2007, ο Πάπας και Πατριάρχης Αλεξανδρείας Θεόδωρος Β΄ πραγματοποίησε την πρώτη του επίσημη επίσκεψη στο Κονγκό, επισφραγίζοντας τη σημασία της περιοχής για το Πατριαρχείο Αλεξανδρείας.

Η Ιερά Επισκοπή Μπραζαβίλ και Γκαμπόν ιδρύθηκε με Πατριαρχικό και Συνοδικό Τόμο στις 7 Οκτωβρίου 2010 από την Ιερά Σύνοδο της Ιεραρχίας του Πατριαρχείου Αλεξανδρείας, μετά από εισήγηση του Πατριάρχη Αλεξανδρείας Θεοδώρου, περιλαμβάνοντας τα γαλλόφωνα κράτη του Κονγκό-Μπραζαβίλ και της Γκαμπόν. Και στα δύο κράτη, τα συγκροτούντα την Ιερά Επισκοπή Μπραζαβίλ και Γκαμπόν, υπάρχουν κοινότητες γηγενών ορθοδόξων, Ελλήνων και Λιβανέζων.

Τον Οκτώβριο του 2012 ο Πατριάρχης Αλεξανδρείας Θεόδωρος Β’ πραγματοποίησε την δεύτερη επίσημη επίσκεψή του στο Κονγκό. Στις 21 Νοεμβρίου 2012, μετά από πρόταση του Πατριάρχη Αλεξανδρείας Θεοδώρου, η Αγία και Ιερά Σύνοδος του Πατριαρχείου, εξέλεξε ομοφώνως τον τότε αρχιγραμματέα της, Αρχιμανδρίτη Παντελεήμονα Αράθυμο ως πρώτο επίσκοπο της Επισκοπής Μπραζαβίλ και Γκαμπόν, ο οποίος ενθρονίστηκε επισήμως στην έδρα της Επισκοπής, στις 14 Απριλίου 2013.

Στις 3 Φεβρουαρίου 2016, ο Υπουργός Εσωτερικών, Αποκεντρώσεως και Ασφαλείας της Γκαμπόν, παρέδωσε την επίσημη αναγνώριση της τοπικής Εκκλησίας από την Δημοκρατία της Γκαμπόν.

Στις 24 Οκτωβρίου 2017, η Ιερά Σύνοδος του Πατριαρχείου Αλεξανδρείας απεφάσισε ομοφώνως, κατόπιν πρότασης του Πατριάρχη Θεοδώρου, την ανύψωση της Ιεράς Επισκοπής σε Μητρόπολη. Στις 26 Νοεμβρίου 2018, δημοσιεύθυηκε Προεδρικό Διάταγμα με το οποίο ο Πρόεδρος Ντενί Σασού Νγκουέσσο απένειμε την τιμή του Ιππότη Αξιωματικού των Εθνικών Ταγμάτων της Δημοκρατίας του Κονγκό στον Μητροπολίτη Παντελεήμονα, με την τελετή παρασημοφόρησης να λαμβάνει χώρα στις 31 Ιανουαρίου 2020.

Στις 12 Ιανουαρίου 2022, ο Μητροπολίτης Παντελεήμων εξελέγη Μητροπολίτης Ναυκράτιδος. Πατριαρχικός Επίτροπος ανέλαβε ο Επίσκοπος Κωνσταντιανής Κοσμάς, βοηθός της Ιεράς Μητροπόλεως Κατάγκας.

Στις 15 Φεβρουαρίου 2024 εξελέγη Μητροπολίτης Μπραζαβίλ και Γκαμπόν ο επίσκοπος Βαβυλώνος Θεόδωρος (Δριδάκης).

 Ενοριακές κοινότητες 

 Δημοκρατία του Κονγκό 

 Πουέντ-Νουάρ 

 Ιερός Καθεδρικός Ναός Αγίου Δημητρίου του Μυροβλήτου, 
 Ιερός Ναός Αναλήψεως του Κυρίου,
 Ιερός Ναός Αγίας Φωτεινής,

 Μπραζαβίλ 

 Ιερός Καθεδρικός Ναός Αναστάσεως του Κυρίου

 Ντολιζί 

 Ιερός Ναός Αγίας Ειρήνης

 Nkayi 

 Ιερός Ναός Μεταμορφώσεως του Σωτήρος

 Ιμπφοντό 

 Ιερός Ναός Τιμίου Προδρόμου-Αγίου Νικολάου

 Γκαμπόν 
Το έτος 2007 ιεραποστολικό κλιμάκιο της Ιεράς Μητροπόλεως Καμερούν, επισκέφτηκε την Λιμπρεβίλ και βάπτισε τους πρώτους Ορθοδόξους, οργανώνοντας τη νέα ορθόδοξη κοινότητα και εγκατέστησε τον τότε εφημέριο π. Victor Etendi Lissom.

 Επισκοπικός κατάλογος 
+ΙεράρχηςΑπόΈωςΣημειώσειςΠαντελεήμων (Αράθυμος)21 Νοεμβρίου 201224 Οκτωβρίου 2017Ως Επίσκοπος Μπραζαβίλ και Γκαμπόν24 Οκτωβρίου 201712 Ιανουαρίου 2022Ως Μητροπολίτης Μπραζαβίλ και Γκαμπόν
Κατόπιν ΝαυκράτιδοςΘεόδωρος (Δριδάκης)15 Φεβρουαρίου 2024ΣήμεραΑπό επίσκοπος Βαβυλώνος

 Ιδρύματα 

 Ορθόδοξο Ορφανοτροφείο «Άγιος Ευστάθιος» 
Η κατασκευή του ορθοδόξου ορφανοτροφείου «Άγιος Ευστάθιος» στο Ντολιζί άρχισε τον Μάρτιο 2006, με πρωτοβουλία του τότε Μητροπολίτη Κεντρώας Αφρικής Ιγνατίου καιεγκαινιάσθηκε στις 20 Σεπτεμβρίου 2007, από τον Πατριάρχη Αλεξανδρείας Θεόδωρο Β’. 

Σκοπός του είναι η προστασία και η περίθαλψη απορφανισθέντων παιδιών, ως και η πνευματική τους πρόοδο και κατάρτιση, σύμφωνα με τα νάματα της ορθοδόξου πίστεως. Σήμερα φιλοξενεί 24 παιδιά, ηλικίας 5-17 ετών.

 Ορθόδοξα Εκπαιδευτήρια «Φως Εθνών» 
Οι εργασίες ανέγερσης των Ορθοδόξων Εκπαιδευτηρίων «Φως Εθνών» ξεκίνησαν στο Ντολιζί τον Ιανουάριο του 2008, με την ευλογία του Πατριάρχου Αλεξανδρείας Θεοδώρου Β’, από τον τότε Μητροπολίτη Κεντρώας Αφρικής Ιγνάτιο, υπό την επιμέλεια του Αρχιμανδρίτη Θεολόγου Χρυσανθακόπουλου. Τα εγκαίνια πραγματοποιήθηκαν στις 27 Οκτωβρίου 2009 από τον Μητροπολίτη Ιγνάτιο.

Το Ορθόδοξο δημοτικό σχολείο έχει επίσημα αναγνωριστεί από το Υπουργείο Πρωτοβάθμιας και Δευτεροβάθμιας Εκπαίδευσης της Δημοκρατίας του Κονγκό-Μπραζαβίλ ως «ιδιωτικό ίδρυμα ειδικής συμβάσεως» (établissement privé conventionné), βάσει σύμβασης που υπεγράφη στις 23 Αυγούστου 2013 μεταξύ της τοπικής Εκκλησίας και του αρμόδιου Υπουργείου. Η σύμβαση αυτή παρέχει μια σειρά από νομικά και ειδικά προνόμια στα εκπαιδευτικά ιδρύματα της Ιεράς Επισκοπής που λειτουργούν ή πρόκειται να λειτουργήσουν εντός της χώρας. Παρόμοιο καθεστώς εφαρμόζεται και στα ιδιωτικά σχολεία της Ρωμαιοκαθολικής Εκκλησίας στο Κονγκό-Μπραζαβίλ.

 Ιατρικό διαγνωστικό κέντρο 
Το υπό κατασκευή ιατρικό διαγνωστικό κέντρο της τοπικής Εκκλησίας, πολύτιμο για την έγκαιρη διάγνωση και επιστημονική αντιμετώπιση νοσημάτων, κυρίως τροπικών που προσβάλλουν και αποδεκατίζουν κυρίως τα μικρά παιδιά, παραμένει ημιτελές.

 Ραδιοφωνικός Σταθμός «H Φωνή της Ορθοδοξίας 96,8 FM» 
Ο ραδιοφωνικός σταθμός «Η Φωνή της Ορθοδοξίας 96,8 FM» ιδρύθηκε από τον τότε Μητροπολίτη Κεντρώας Αφρικής Ιγνάτιο, μεταξύ των ετών 2008-2009 και αποτελεί έναν από τους δημοφιλέστερους ραδιοφωνικούς σταθμούς της συμπρωτεύουσας του Κονγκό, Πουέντ-Νουάρ. Σκοπός του είναι η προβολή και η διάδοση της ορθοδόξου πίστεως και πνευματικότητος, της πατερικής διδασκαλίας και παραδόσεως και της εκκλησιαστικής υμνολογίας και μουσικής.

 Παραπομπές 

 Εξωτερικοί σύνδεσμοι 
Ιστοσελίδα Ιεράς Μητροπόλεως Μπραζαβίλ και Γκαμπόν/

Μπραζαβίλ και Γκαμπόν